भारती, वोडाफोन, आइडिया को 3जी रोमिंग रोकने का नोटिस  
दूरसंचार मंत्रालय ने एयरटेल, वोडाफोन और आइडिया को नोटिस जारी कर तत्काल प्रभाव से 3जी रोमिंग समझौतों को निरस्त करने को कहा है।
दूरसंचार मंत्रालय ने तीन अग्रणी दूरसंचार फर्मों भारती एयरटेल, वोडाफोन और आइडिया को नोटिस जारी कर तत्काल प्रभाव से अपने 3जी रोमिंग समझौतों को निरस्त करने को कहा क्योंकि उनके समझौते अवैध हैं। दूरसंचार विभाग ने इन कंपनियों को 24 घंटे के भीतर जवाब देने को भी कहा।  घटनाक्रम से जुड़े एक सूत्र ने कहा, दूरसंचार विभाग ने उन तीन दूरसंचार आपरेटरों को नोटिस जारी किया जिन्होंने 3जी रोमिंग का समझौता कर रखा है। विभाग ने आपरेटरों को शनिवार दोपहर 3 बजे तक जवाब देने को भी कहा कि उन्होंने सेवाओं की पेशकश बंद की या नहीं।   दूरसंचार मंत्री कपिल सिब्बल ने गुरुवार को कहा था कि इस तरह के रोमिंग समझौते लाइसेंस नियमों का उल्लंघन हैं और ऑपरेटरों को इस तरह की सेवाओं की पेशकश करने की अनुमति नहीं दी जा सकती।  उल्लेखनीय है कि इससे पहले, दूरसंचार नियामक ट्राई, कानून मंत्रालय और दूरसंचार विभाग ने एकमत से इस तरह के रोमिंग समझौते को दूरसंचार लाइसेंसों के नियमों का उल्लंघन करार दिया था।  भारती, वोडाफोन और आइडिया जैसी अग्रणी दूरसंचार कंपनियों ने उन सर्किलों में 3जी मोबाइल सेवाओं की पेशकश करने का एकदूसरे के साथ समझौता कर रखा है जहां वे नीलामी में 3जी स्पेक्ट्रम हासिल नहीं कर सकीं।  इसी तरह के नोटिस टाटा टेलीसर्विसेज और एयरसेल को भी जारी किए गए हैं जिन्होंने छह सर्किलों में सेवाओं की पेशकश करने को समझौता किया था। हालांकि, दोनों ऑपरेटर पहले ही इस व्यवस्था को भंग कर चुके हैं।